Pitkän ajan ennusteet: Tältä näyttää syksyn sää - kylmä kesä voi taittua lämpimäksi syksyksi
- Euroopan keskipitkien ennusteiden keskuksen kuukausiennusteen mukaan syyskuu on tavanomaista viileämpi.
- Vuodenaikaisennuste näyttää kuitenkin keskimääräistä lämpimämpää syksyä.
- Foreca arvioi, että kylmä jakso taittuu lämpimäksi syys- ja lokakuun vaihteessa.
Ilmatieteen laitos julkaisi perjantaina Euroopan keskipitkien ennusteiden keskuksen (ECMWF) kuukausiennusteen seuraavalle neljälle viikolle, eli ajanjaksolle 28.8.-24.9.
Ilmatieteen laitoksen päivystävä meteorologi Ari Mustala sanoo, että alkusyksy on viileä, kuten oli kesäkin. Kuukausiennusteen mukaan seuraavan neljän viikon ajan Suomessa on keskimääräistä viileämpää.
- Etelä-Euroopassa on edelleen hyvin lämmintä, ja oikeastaan osassa Keski-Eurooppaakin. On tälle kesälle tyypillinen tilanne, että etelässä on lämmintä ja pohjoisessa viileää, Mustala sanoo.
ECMWF:n ennusteen mukaan Etelä- ja Kaakkois-Euroopassa sää jatkuu syyskuun ajan keskimääräistä lämpimämpänä.
Sademäärä normaali
Suomessa ennustejakson kahdella ensimmäisellä viikolla, eli syyskuun alkupuolella, sään arvioidaan olevan 1-3 astetta tavanomaista viileämpi.
Jakson kolmannella viikolla on pitkänajan ennusteen mukaan edelleen tavanomaista viileämpää. Viimeisellä viikolla ei ole merkittävää poikkeamaa suuntaan eikä toiseen.
Ennusteessa ei ole merkittäviä poikkeamia sademäärän osalta suuntaan eikä toiseen. Vain ennustejakson ensimmäisellä viikolla on pieni poikkeama keskimääräistä runsaammista sateista maan keskivaiheilla.
Muuttuu lämpimäksi
Sääpalvelu Forecan mukaan elokuu on Suomessa jo viides keskimääräistä kylmempi kuukausi putkeen. Forecan mukaan muutos tavanomaista lämpimämpään suuntaan voisi tapahtua lokakuun aikana, ehkä jo syyskuun puolella.
Kaksi viikkoa sitten ECMWF julkaisi vuodenaikaisennusteen, jonka ennustejakso on syyskuusta marraskuuhun. Se ennustaa keskimääräistä lämpimämpää syksyä.
Ennuste päivitetään kerran kuussa.
Vuodenaikaisennusteen mukaan suurin poikkeama on Pohjois- ja Itä-Lapissa, joissa on korkeintaan asteen keskimääräistä lämpimämpää. Muualla poikkeama on korkeintaan puoli astetta.
Kaikkialla paitsi lounaisrannikolla ja Lapissa sataa hieman keskimääräistä enemmän.
Alkava viikko
Pitkän ajan ennusteet antavat osviittaa keskimääräisistä lämpötiloista, mutta Mustala pitää päiväkohtaisia ennusteita pitkän ajan ennusteita luotettavampina.
ECMWF:n kuukausiennuste on hieman ristiriidassa Ilmatieteen laitoksen alkavan viikon sääennusteiden kanssa. Viikosta on luvattu melko lämmintä, elokuulle tyypillistä säätä.
Maanantaina sää on vaihteleva ja maan päällä vallitsee korkeapaine. Itä-Suomessa on heikkoja sadekuuroja ja koko maassa on 12-17 astetta lämmintä.
Yöt ovat jo viileät. Maanantain ja tiistain väliseksi yöksi on ennustettu hallaa varsinkin Itä-Suomeen. Viikon muut yöt ovat todennäköisesti lämpimämpiä.
Päivällä korkeapaine väistyy Suomen yltä kohti itää, ja lännestä virtaa lauhempaa ja kosteampaa ilmaa.
Jopa 20 astetta
Keskiviikkona sadealue liikkuu Suomen yli lännestä itään. Päivän aikana sateita tulee siis koko maassa, eniten maan keskivaiheilla.
Päivä on kuitenkin lämmin, ja etelässä voi olla jopa 19 astetta. Lapissa on 10-15 astetta.
Torstai on todennäköisesti viikon lämpimin päivä. Etelä-Suomessa jopa 20 voi mennä rikki ja Pohjois-Suomessa asteita on 15 paikkeilla.
Mustalan mukaan viikonlopun sää on vielä epävarma, mutta luvassa on edellistä viikonloppua lämpimämpi viikonvaihde. Sadekuuroja on lähinnä pohjoisessa, ja etelässä aurinko paistaa.